אאורפטור

ממוזער|שמאל|השוואת גודלו של אאורפטור לאדם
ממוזער|יציקה בדמות גולגולת אאורפטור
**אֵאוֹרַפְּטוֹר** (שם מדעי: *Eoraptor*) הוא סוג של דינוזאור, כנראה אחד הדינוזאורים הקדומים ביותר. אאורפטור היה דינוזאור בעל אגן דמוי לטאה שהילך על שתי רגליים. גפיו הקדמיות שימשו לתפיסת מזון והעניקו לו את שמו: "רפטור" – גנב, על שם ידיו, ו"אאו" – שחר, כלומר, "רפטור מוקדם". הוא חי בתור הטריאס, כ-231.4 מיליון שנה לפני זמננו, במערב גונדוונה באזור שהיום הוא צפון-מערב ארגנטינה. 

## המחלוקת על הסיווג הטקסונומי של האאורפטור
מיונו הטקסונומי של האאורפטור נחשב לאחד המקרים הידועים של שינוי פרשנות מדעית בפלאונטולוגיה של דינוזאורים מוקדמים. מאז גילויו בראשית שנות ה-90 עבר סיווגו שינוי משמעותי, בעקבות גילויים חדשים וניתוחים פילוגנטיים מתקדמים.

### הסיווג המקורי כתרופוד (1993)
כאשר תואר האאורפטור לראשונה בשנת 1993 על ידי פול סרנו ועמיתיו  קתרין פורסטר, ריימונד רוג'רס ואלפרדו מונטה, הוא סווג כתרופוד בסיסי – כלומר כדינוזאור טורף קדום מאוד. הסיווג התבסס על שלד כמעט שלם שנמצא בתצורת איסצ'יגואלסטו בארגנטינה, והראה מבנה גוף דו-רגלי, גוף קל וגולגולת עם שיניים חדות – מאפיינים שנחשבו טיפוסיים לדינוזאורים טורפים מוקדמים

בהתאם לפרשנות זו, האאורפטור נתפס במשך קרוב לשני עשורים כאחד הדינוזאורים הטורפים הקדומים ביותר, ואולי אף כאב קדום של תרופודים מאוחרים יותר, כולל טורפים גדולים מתקופת הקרטיקון 

### הסיווג מחדש כ[[דמויי זאורופודים|דמוי זאורופוד]] (2011)
בשנת 2011 חל מפנה בפרשנות המדעית בעקבות גילוי הדינוזאור אאודרומאוס  באותה תצורה גאולוגית בארגנטינה. מאובן זה הציג מאפיינים ברורים של תרופוד מוקדם, כגון מבנה שלד מותאם לריצה ומאפיינים אנטומיים מתקדמים יותר, כולל עדויות למערכת נשימה עם שקי אוויר בצוואר.

בעקבות הגילוי נערך ניתוח פילוגנטי מחודש של דינוזאורים מוקדמים. תוצאות הניתוח הצביעו על כך שהאאורפטור חסר מספר מאפיינים אנטומיים המאפיינים תרופודים אמיתיים. במקום זאת, הוא חולק תכונות רבות עם קבוצת דמויי זאורופודים – הקבוצה הכוללת את אבותיהם של הדינוזאורים ארוכי הצוואר והגדולים, כגון הזאורופודים .

בהתאם לכך, הוצע כי האאורפטור אינו תרופוד אלא נציג מוקדם של שושלת דמויי זאורופודים, כלומר אחד הדינוזאורים הקדומים ביותר בקבוצה שהובילה בסופו של דבר לדינוזאורים הצמחוניים הענקיים של תקופות היורה והקרטיקון.

## תיאור
אאורפטור היה בעל גוף רזה, ואורכו היה בערך מטר אחד. משקלו היה כ-10 ק"ג. הוא הילך על שתי רגליו האחוריות, כאשר אצבעותיו ולא כף רגלו הן אלה שנגעו בקרקע, תכונה המאפיינת דינוזאורים. גפיו הקדמיות היו קצרות במחצית מגפיו האחריות והיוו ידיים ששימשו לתפיסת מזון. בכל יד היו 5 אצבעות, 3 מהן הסתיימו בטופר גדול. טפרים אלה על ידיו שימשו אותו לציד. אורך עצם הירך בהולוטייפ **PVSJ 512** של אאורפטור הוא 152 מ"מ, ואורך השוקה הוא 157 מ"מ, דבר המעיד כי היה אצן מהיר. עצם הכסל נתמכת על ידי שלוש חוליות, בניגוד להררזאורוס, דינוזאור קדום נוסף אך גדול יותר, בו עצם הכסל נתמכה רק על ידי שתי חוליות.

כאמור, הפלאונטולוגים מעריכים שאאורפטור היה אוכל-כול. הוא היה אצן מהיר, וכאשר תפס טרף בידיו הזריזות הוא השתמש בטפריו לקרוע אותו לגזרים. בניגוד לדינוזאורים טורפים מאוחרים יותר, הוא היה חסר מפרק החלקה בלסת התחתונה שלו, שתפקידה היה להחזיק טרף גדול. שיניו היו מגוונות (הטרודנטיות): רק חלק משיניו, בעיקר בלסת העליונה, היו מעוקלות ומשוננות, והיו לו שיניים דמויות כפית בלסת התחתונה, שאפיינו דמויי זאורופודים. לאאורפטור היו ארבע שיניים בלסת הקדמית העליונה (premaxilla) ו-18 שיניים בלסת (maxilla). מבנה הגולגולת מאופיין בנחיריים מוגדלים יחסית התואם את האנטומיה של  דמויי זאורופודים.

## בתרבות
דינוזאור זה הופיע בסדרות הדינוזאורים!, פלאווורלד, מהפכת הדינוזאורים ובמשחק המחשב פארק היורה 3: בניית פארק.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1993
קטגוריה:בעלי אגן דמוי לטאה
קטגוריה:דינוזאורים שחיו בטריאס עליון באמריקה הדרומית
קטגוריה:טקסונים שתוארו בידי פול סרנו
קטגוריה:מאובני טקסונים שתוארו ב-1993